b'\n_START_ARTICLE_\nIlmari Sormunen\n_START_PARAGRAPH_\nToivo Ilmari Sormunen (23. marraskuuta 1896 Sumiainen \xe2\x80\x93 22. marraskuuta 1980 Oulu) oli suomalainen vasemmistopoliitikko ja toimittaja. Sormunen oli SKDL:n kansanedustaja vuosina 1945\xe2\x80\x931951 ja Pohjan Voiman p\xc3\xa4\xc3\xa4toimittaja 1925\xe2\x80\x931928. Sormunen ty\xc3\xb6skenteli my\xc3\xb6s maanviljelij\xc3\xa4n\xc3\xa4, liikkeenharjoittajana, renkin\xc3\xa4, sep\xc3\xa4ns\xc3\xa4llin\xc3\xa4, sepp\xc3\xa4n\xc3\xa4, ty\xc3\xb6kaluviilarina, rautateiden s\xc3\xa4hk\xc3\xb6tt\xc3\xa4j\xc3\xa4n\xc3\xa4 ja kurssitoiminnan ohjaajana. H\xc3\xa4n oli vankilassa poliittisista syist\xc3\xa4 vuosina 1930\xe2\x80\x931934 ja 1937\xe2\x80\x931939.\n_START_SECTION_\nHenkil\xc3\xb6historia\n_START_PARAGRAPH_\nSormunen oli l\xc3\xa4hes kouluja k\xc3\xa4ym\xc3\xa4t\xc3\xb6n; takana oli vain kaksi viikkoa kiertokoulua. H\xc3\xa4n oli sotien v\xc3\xa4lisen\xc3\xa4 aikana aktiivinen vasemmistolainen toimija ja joutui pakenemaan v\xc3\xa4lill\xc3\xa4 Ruotsiin. Niihin aikoihin h\xc3\xa4n joutui vankilaan maanpetoksen valmisteluep\xc3\xa4ilyjen vuoksi._NEWLINE_Muusikko Kalle F\xc3\xa4lt on Ilmari Sormusen tytt\xc3\xa4renpoika._NEWLINE_Sormunen on haudattu Oulujoen hautausmaalle.\n_START_SECTION_\nPoliittinen toiminta\n_START_PARAGRAPH_\nSormunen oli 1920-luvulla maanalaisen Suomen kommunistisen puolueen j\xc3\xa4sen. Sormunen oli erityisesti talonpoikaiskysymyksen asiantuntija ja h\xc3\xa4n vaikutti puolueensa edustajana muun muassa Muhoksen pulaliikkeess\xc3\xa4 ja Pohjanmaan katoliikkeess\xc3\xa4. 1930-luvulla Sormunen ajautui riitoihin SKP:n johdon kanssa, kun h\xc3\xa4n kritisoi kollektivisoinnin j\xc3\xa4rkevyytt\xc3\xa4 vallankumoustilanteessa. SKP leimasi Sormusen sosialidemokraatiksi ja buharinilaiseksi._NEWLINE_Lapuanliike muilutti Sormusen vapunp\xc3\xa4iv\xc3\xa4n\xc3\xa4 1930, kun h\xc3\xa4n oli menossa pit\xc3\xa4m\xc3\xa4\xc3\xa4n puhetta Liminkaan. Paikalliset is\xc3\xa4nn\xc3\xa4t ottivat Sormusen kiinni, kuskasivat autolla takaisin Ouluun ja kielsiv\xc3\xa4t paluun. Tapausta on pidetty koko maan ensimm\xc3\xa4isen\xc3\xa4 poliittisena kyydityksena._NEWLINE_Vuoden 1950 presidentinvaaleissa Sormunen valittiin SKDL:n ja siten Mauno Pekkalan valitsijamieheksi.'